FRancine Rivers – toortsie.com
Sleutelwoord: FRancine Rivers
Augustus 5, 2019 Augustus 4, 2019 ~ Toortsie	~ 8 Kommentaar
Dis vir my soms lekker om ‘n boek ‘n tweede keer te lees, soms selfs ‘n derde keer. As dit ‘n storieboek is, is ek geneig om dit die eerste keer baie vinnig te wil lees om te sien wat gaan gebeur, baie detail gaan verlore in die proses. Die tweede keer lees ek dit rustiger en neem al die ekstras wat verskuil is tussen die reëls in.
Dit is dan nou ook presies wat gebeur met Verlos deur die Liefde, deur Francine Rivers. Ek het dit jare gelede gelees, seker toe dit destyds gepubliseer was as Redeeming Love.
Ek kan die hooftrekke van die storie onthou, dat Hosea met ‘n hoer getrou het en dat sy keer op keer weggeloop het en hy haar elke keer gaan soek het en teruggebring het. Destyds het hierdie boek vir my die boek Hosea in die Bybel, lewendig gemaak. Sedertdien verstaan ek die betrokke Bybelboek soveel beter.
Die detail van die storie kan ek glad nie onthou nie en dit voel vir my of ek ‘n nuwe boek lees. Sjoe, maar ek geniet dit behoorlik! Ek staan verstom oor die liefde wat Micheal vir Angel het en hoeveel geduld hy met haar beoefen. Terselfdertyd huil my hart vir Angel en al die slegte dinge wat al in haar lewe met haar gebeur het, haar onsekerheid, haar wantroue in mense. Haar vrees om haar man lief te hê.
Hierdie is beslis ‘n boek om te lees, of dit nou vir die eerste keer is of die hoeveelste keer. Hartlik geluk ook aan die vertaler wat dit in Afrikaans vertaal het, u het uitstekende werk gedoen.
520,819 ste persoon wat hier inloer! Baie dankie en welkom! Hoop jy loer weer in.